Document ID: 32011R0575
Publication Date: 2011-06-16

Content:
REGOLAMENT TAL-KUMMISSJONI (UE) Nru 575/2011
tas-16 ta’ Ġunju 2011
dwar il-Katalgu tal-materjali tal-għalf
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 767/2009 tal-Parlament Ewropew u tal-Kunsill tat-13 ta' Lulju 2009 dwar it-tqegħid fis-suq u l-użu ta’ għalf, li jemenda r-Regolament (KE) Nru 1831/2003 tal-Parlament Ewropew u tal-Kunsill u li jħassar id-Direttiva tal-Kunsill 79/373/KEE, id-Direttiva tal-Kummissjoni 80/511/KEE, id-Direttivi tal-Kunsill 82/471/KEE, 83/228/KEE, 93/74/KEE, 93/113/KE u 96/25/KE u d-Deċiżjoni tal-Kummissjoni2004/217/KE (1), u b’mod partikolari l-Artikolu 26(2) u (3) tiegħu,
Billi:
(1)
Ir-Regolament tal-Kummissjoni (UE) Nru 242/2010 tad-19 ta' Marzu 2010 li joħloq il-Katalgu tal-materjali tal-għalf (2) stabbilixxa l-ewwel verżjoni tal-Katalgu tal-materjali tal-għalf. Dan jikkonsisti mil-lista ta' materjali tal-għalf diġà elenkati fil-Parti B tal-Anness għad-Direttiva 96/25/KE u l-kolonni 2, 3 u 4 tal-Anness għad-Direttiva 82/471/KEE u minn glossarju li jidħol fil-punt IV tal-Parti A tal-Anness għad-Direttiva 96/25/KE.
(2)
Ir-rappreżentanti xierqa tas-setturi tan-negozju tal-għalf Ewropej, f’konsultazzjoni ma’ partijiet oħra konċernati, b’kollaborazzjoni mal-awtoritajiet nazzjonali kompetenti u b’kunsiderazzjoni tal-esperjenza rilevanti mill-opinjonijiet maħruga mill-Awtorità Ewropea dwar is-Sigurtà fl-Ikel u mill-iżviluppi xjentifiċi jew teknoloġiċi, żviluppaw emendi għar-Regolament (UE) Nru 242/2010. Dawn l-emendi jikkonċernaw entrati ġodda u titjib fl-entrati diġà eżistenti.
(3)
Il-Kummissjoni vvalutat l-emendi sottomessi, ivverifikat li l-proċedura u l-kondizzjonijiet previsti fl-Artikolu 26 tar-Regolament (KE) Nru 767/2009 ġew segwiti u li huma ssodisfati, u taqbel mal-emendi kif modifikati matul il-valutazzjoni.
(4)
Minħabba n-numru għoli ħafna ta’ emendi li jridu jsiru lir-Regolament (UE) Nru 242/2010, huwa xieraq, għal raġunijiet ta’ koerenza, il-kjarezza u s-simplifikazzjoni, li dak ir-Regolament jiġi revokat u mibdul.
(5)
Il-miżuri provduti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-Katalgu tal-materjali tal-għalf imsemmi fl-Artikolu 24 tar-Regolament (KE) Nru 767/2009 huwa stabbilit, kif stipulat fl-Anness għal dan ir-Regolament.
Artikolu 2
Ir-Regolament (UE) Nru 242/2010 qed jiġi revokat.
Referenzi għar-Regolament revokat għandhom jinftiehmu bħala referenzi għal dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Ġunju 2011.

Metadata:
Eurovoc Level 1 Categories: 100150
100147
100157
100156
Eurovoc Level 2 Categories: 100194
100258
100250
100220
Eurovoc Level 3 Categories: 1360
1277
486
11
All Eurovoc Categories: 1277
1360
1839
5274